甲子三月二日出白羊門將遊茅山詩
作者：陸文圭
朝代：宋

paragraphs: 我來古茅州，未登三茅峰。
自愧塵中人，遽希雲外蹤。
明日作寒食，命駕吾欲東。
白羊古城門，坡隴何重重。
我行涉其顛，忽下澗井中。
一曲復一曲，直道何由逢。
時於荆棘裏，小樹櫻桃紅。
茁茁丘中麥，類我頭髪蓬。
髪白日日脫，麥青長芃芃。
安得長生訣，稽首華陽翁。
兩唐古君子，居鄰昇元宮。
探仙在何許，爲我作先容。